God's work and sovereignty | Die Lewegewer
God's work and sovereignty
20 Aug 2009 Thomas	Lewer kommentaar
Wonder jy ook soms hoe God na ons kyk. Ek wonder baie oor wie ek in Sy oë is.
Is daar ervarings en gebeure wat vir jou uitstaan in jou lewe waaroor jy kan getuig wat Hy in jou lewe gedoen het?
Het jy God se liefde, teenwoordigheid of beskerming op 'n bonatuurlike wyse in jou lewe ervaar?
Was daar 'n tyd gewees waar alles in chaos was, maar jy met rus en vrede gevul was?
Het jy skielik net 'n nare gevoel oor iemand gehad terwyl jy met iets heeltemal anders besig was en dan vir daardie persoon gebid om net later te hoor van dit wat met hom of haar gebeur het?
Ek vra dit so, omdat ons dit baie kere mis.
Ons skryf baie dinge toe aan geluk, "fate", die natuurlike of deel van die lewe, maar besef ons dat dit alles in die HANDE van 'n ALMAGTIGE GOD is.
Dit was nog donker toe die diep gelowige Mina Deyesel vroegoggend langs haar bed kniel. Haar smeekgebede vir haar familie se veiligheid het nou die oggendstilte verbreek. Waarom het sy die droom van 'n verskriklike ongeluk gehad? En vir wat het hierdie onrustigheid nou binne haar gewoed? Al kon Mina dit nie verklaar nie, het sy besluit om ag te slaan op God se waarskuwing. Vir die res van die dag het sy aangehou om vir haar gesin se veiligheid te bid.
Teen laatmiddag het sy 'n oproep van haar 13-jarige seun, Christiaan gekry wat op daardie stadium by sy ouma in Aberdeen gekuier het. Hy het huis toe verlang en gevra of hy maar op die taxi mag klim daardie aand om huis toe te kom. Mina het ingestem.
Christiaan het hom skaars tuisgemaak op die bankie van die taxi vir die sewe ure reis wat voorgelê het, toe 'n ouer seun hom half onbeskof vra om plekke te ruil. Dié wou sit waar Christiaan sit. Hoewel eers onwillig, het Christiaan ingestem en heel agter in die taxi gaan sit. Hulle het vertrek.
Toe daar vier ure na die taxi se aankomstyd in Kaapstad steeds geen teken daarvan is nie (en Christiaan se foon boonop af bly), het die onrustigheid skielik weer aan Mina begin kou. Sy het begin rondbel sonder sukses. Eindelik het sy die taxibestuurder se selfoonnommer opgespoor en soontoe gebel. 'n Polisiekonstabel het die foon geantwoord.
Dit is toe dat sy die skoknuus kry: Daar was 'n gru-ongeluk. Die band van die taxi het net buite die Hugenote-tonnel gebars en die minibus het gerol. Vier van die insittendes het gesterf. Christiaan het die ongeluk oorleef, maar die ouer seun wat vroeër sy plek by hom afgeneem het nie, het op slag gesterf…